पतंजलि आयुर्वेद

**पतंजलि आयुर्वेद लिमिटेड** भारत प्रांत के उत्तराखंड राज्य के हरिद्वार जिले में स्थित आधुनिक उपकरणों वाली एक औद्योगिक इकाई है। इस औद्योगिक इकाई की स्थापना शुद्ध और गुणवत्तापूर्ण खनिज और हर्बल उत्पादों के निर्माण हेतु की गई है।

## परिचय
सन् 2006 में पतंजलि आयुर्वेद की स्थापना हुई।  वर्तमान में पतंजलि आयुर्वेद आयुर्वेदिक औषधियों और विभिन्न खाद्य पदार्थों का उत्पादन करती है। भारत के साथ-साथ विदेशों में भी इसकी इकाइयाँ बनाने की योजना है, इस संदर्भ में नेपाल में कार्य प्रारम्भ हो चुका है।पतंजलि आयुर्वेद लिमिटेड पूरी तरह से स्वदेशी (भारतीय) कंपनी है। पतंजलि की वस्तुएँ वस्तुतः जड़ी बूटी और प्रक्रतिक चीज़ों से बनती है। भारतीय बाज़ार में आज पतंजलि आयुर्वेद की मज़बूत पकड़ है जो कि बाज़ार में मौजूद विभिन्न विदेशी कंपनियों को कड़ी टक्कर दे रही है। बाबा रामदेव के पतंजलि आयुर्वेद का सालाना टर्नओवर 2500 करोड़ के आस-पास है।  शायद ही कुछ ऐसा हो जो पतंजलि आयुर्वेद लिमिटेड न बनाती हो। खाद्य सामाग्री से लेकर पतंजलि के सौन्दर्य उत्पाद और औषधियाँ तक बाज़ार में उपलब्ध हैं।

पतंजलि आयुर्वेद ने सबसे पहले औषधियों के निर्माण से शुरुआत की थी। धीरे-धीरे पतंजलि आयुर्वेद खाने-पीने की चीज़ों से लेकर कांतिवर्धक उत्पादों का निर्माण भी करने लगी है। पतंजलि आयुर्वेद 45 तरह के कांतिवर्धक (cosmetics) उत्पाद बनाती है जिसमें सिर्फ़ 13 तरह के शरीर साफ़ करने के उत्पाद शामिल हैं, जैसे :- शैंपू, साबुन, लिप बाम, स्किन क्रीम आदि। किराने के भी बहुत से उत्पादों का निर्माण पतंजलि आयुर्वेद द्वारा किया जाता है। यह कंपनी 30 अलग-अलग तरह के खाद्य पदार्थ तैयार करती है जैसे :- सरसों तेल, आटा, घी, बिस्किट, मसाले, तेल, चीनी, जूस, शहद इत्यादि। दूसरी कंपनियों की तुलना में पतंजलि आयुर्वेद के उत्पाद सस्ते हैं। एफ.एम.सी.जी. कंपनियों को कड़ी चुनौती देने के लिए पतंजलि आयुर्वेद हाल ही में टीवी पर अपने उत्पादों के विज्ञापन देने शुरू किए हैं। साल 2012 में क़रीब 150 से 200 के बीच रहने वाली पतंजलि के दुकानों की संख्या बढ़कर 6000 हो चुकी है। इतना ही नहीं पतंजलि आयुर्वेद के तमाम उत्पाद पतंजलि आयुर्वेद की आधिकारिक वेबसाइट पर ऑनलाइन भी बेचे जा रहे हैं। पतंजलि आयुर्वेद का च्यवनप्राश और सरसों का तेल आदि अब रिलायंस के रिटेल स्टोर में भी बिकने लगे हैं। देश भर के 400 स्टोर्स में पतंजलि आयुर्वेद के उत्पाद बिक रहे हैं जिन्हें 2015 के आख़िर तक 1000000 स्टोर्स तक पहुँचाने की योजना है।

## राजस्व

फ्यूचर समूह जिसने पतंजलि आयुर्वेद के साथ गठबन्धन किया है, लगभग  के पतंजलि उत्पाद प्रति मास बेचता है।

## पतंजलि की दुकानें
बाबा रामदेव ने स्वदेशी का पथ अपनाया और पतंजलि आयुर्वेद की स्थापना कर लोगों के सामने एक स्वदेशी ब्रांड को विकल्प के रूप में प्रस्तुत किया वहीं दूसरी ओर विभिन्न एफ०एम०सी०जी० कंपनियों को टक्कर दी। हालाँकि पतंजलि आयुर्वेद के शुरुआती दिनों में एफ०एम०सी०जी० कंपनियों ने उसे हल्के में लिया लेकिन अब पतंजलि उत्पादों की माँग बढ़ने के साथ पतंजलि आयुर्वेद ने अपनी प्रतिद्वंद्वी कंपनियों को कड़ी चुनौती देनी शुरू कर दी है।  पतंजलि प्रोडक्टस की लोकप्रियता और बढ़ती माँग के चलते बड़े-बड़े शहरों भी जैसे मुंबई, दिल्ली के बिग बाजार, हाइपर सिटी, स्टार बाजार और रिलायंस जैसे बड़े स्टोर्स भी पतंजलि के प्रॉडक्ट्स की स्टॉकिंग कर रहे हैं।  पतंजलि आयुर्वेद अब जल्द ही विदेशी बाज़ारों में अपने उत्पाद लाने की तैयारी में है। बाबा रामदेव ने ख़ुद इस बात का ऐलान किया है कि अगले साल से निर्यात पर ज़ोर देंगे।    देश में स्वदेशी उत्‍पादों को बढ़ावा देने के लि‍ए पतंजलि‍ की तरफ़ से मेगा सि‍टी में 50 मेगा स्‍टोर खोले जाने की तैयारी है। जिसकी औपचारि‍क तौर शुरुआत बाबा रामदेव ने राजधानी लखनऊ में एक मेगा स्टोर का उद्घाटन कर की।  पतंजलि आयुर्वेद की बढ़ती चुनौती से निपटने के लिए अब डाबर कंपनी अपनी नई रणनीति तैयार कर रही है, जिसके साथ ही कंपनी अपने आयुर्वेदिक उत्पादों में आधुनिक समय के मुताबिक़ बदलाव कर बाज़ार में अपने नए उत्पाद उतारने की तैयारी में है।  

## व्यवसायिक संबन्ध
### फ्यूचर ग्रुप के साथ
हाल ही में खुदरा क्षेत्र की प्रमुख कंपनी फ्यूचर समूह ने योग गुरु रामदेव प्रवर्तित पतंजलि आयुर्वेद के साथ गठजोड़ किया है जिसके तहत वह पतंजलि के दैनिक इस्तेमाल श्रेणी के उत्पादों को अपने भंडारों के ज़रिए बेचेगा। इस क़रार के बाद अब जल्द ही बिग बाजार सहित फ्यूचर ग्रुप के सभी दुकानों पर पतंजलि के उत्पाद उपलब्‍ध होंगे।  

### डीआरडीओ के साथ
हाल ही में पतंजलि योगपीठ और भारत के रक्षा अनुसंधान एवं विकास संगठन की अनुषंगी उच्च उन्नतांश अनुसंधान रक्षा संस्थान (डीआईएचएआर) के बीच एक समझौता हुआ है। जिसके बाद अब पतंजलि आयुर्वेद सेना के जवानों के लिए विशेष पेय और खाद्य-पदार्थ तैयार करेगा। इसमें हर्बल चाय, भोजन के गुणों वाली कैप्सूल और ख़ूबानी का जूस भी शामिल है। ये विशेष खाना डीआरडीओ की लेह स्थित उच्च उन्नतांश अनुसंधान रक्षा संस्थान ने तैयार किया है और इसका उत्पादन पतंजलि ट्रस्ट करेगा। इस समझौते के तहत डीआईएचएआर द्वारा तैयार सीबकथोर्न (एक प्रकार का फल) पर आधारित उत्पादों की तकनीक का हस्तांतरण किया जाएगा।    देश के विविध दुर्गम क्षेत्रों पायी जाने वाली आयुर्वेदिक जड़ी-बूटियों एवं वनस्पतियों के शोध में डिफेंस रिसर्च एंड डीजी डीआरडीओ अनुसंधान को पतंजलि योगपीठ सहयोग देगा। 

### ब्राण्ड, सफलता एवं साख
पतंजलि आयुर्वेद आज जाने माने ब्रैंड्स में से एक हैं और पतंजलि की इसी सफलता को देखते हुए प्राइवेट सेक्टर के दो बड़े बैंक आईसीआईसीआई बैंक और एचडीएफसी बैंक ने बाबा रामदेव के पतंजलि आयुर्वेद को कॉरपोरेट लोन का ऑफर दिया है।  

## उत्पाद
 
नवंबर २०१५ में पतंजलि आयुर्वेद ने "झटपट बनाओ, बेफ़िक्र खाओ" टैग लाइन के साथ पतंजलि आटा नूडल्स लांच किया।   इसके पहले से पतंजलि विभिन्न उत्पादों को बनाता और बेचता आया है। पतंजलि के अनुसार इसके सभी उत्पाद प्राकृतिक व आयुर्वेदिक घटकों से बने होते हैं जैसे:
# घी 
# च्यवनप्राश 
# केश कांति व अन्य सौंदर्य प्रसाधन
# शहद 
# आयुर्वेदिक औषधियाँ
# घृतकुमारी का रस
# आँवला का रस, चूर्ण व गोलियाँ
# पतंजलि आटा नूडल्स- हालाँकि लांच होने के साथ पतंजलि आटा नूडल्स एक विवाद से भी घिरी गई। जिसके संबंध में पतंजलि की ओर से सफ़ाई भी दी। 

स्वदेशी उत्पाद निर्माण करने की अपनी इस कड़ी को आगे बढ़ाते हुए बाबा रामदेव व उनकी कंपनी जल्द ही हॉर्लिक्स और बॉर्नविटा के विकल्प के तौर पर पॉवरवीटा बाज़ार में लाने की तैयारी में हैं। साथ ही उनकी आगे की रणनीति खादी से बने योगावियर को बाजार में लाने की भी है।   बाज़ार में पतंजलि प्रोडक्टस की दिनों-दिन बढ़ रही मांग के चलते पतंजलि आयुर्वेद अब गाय के दूध का पाउडर चॉकोलेट और चीज़ सहित पौष्टिक पशुचारा के उत्पादन और दूध उत्पादन के बाजार में भी क़दम रखने की तैयारी में है।
* आटा नूडल्स, खाद्य पदार्थ और सौंदर्य प्रसाधन के बाद बाबा रामदेव अब जल्द ही मिट्टी के बर्तन बेचने की तैयारी कर रहे हैं। पतंजलि योगपीठ के महामंत्री आचार्य बालकृष्ण का कहना है कि मिट्टी के बर्तनों के इस्तेमाल से कई बीमारियों से निजात मिल सकेगी।शुरुआती दौर में वे मिट्टी का तवा और कड़ाही बाजार में लाए जाएँगे। इसके बाद अन्य बर्तन भी बाजार में लाए जाएँगे। आचार्य बालकृष्ण ने बताया कि हमारे देश की मिट्टी आयुर्वेदिक तत्वों से भरपूर है और इनमें बना भोजन न सिर्फ़ स्वाद में अलग होता है, बल्कि पौष्टिक भी होता है।      

## संप्राप्ति (टर्न ओवर)
पतंजलि आयुर्वेद का वर्ष 2015-16 का टर्नओवर 5000 करोड़ रुपए है। इस बात की जानकारी स्वयं बाबा रामदेव ने २६ अप्रैल २०१६ को एक प्रैस कॉन्फ्रेंस में दी। उन्होंने कहा कि पतंजलि ने सेवा और सिद्धांत का ख़्याल रखा है, इससे हमारे उत्पादों से किसानों की समृद्धि बढ़ी है। उन्होंने कहा कि हमारी कंपनी ने कम क़ीमत में विश्वस्तरीय गुणवत्ता और एक लाख से ज्यादा लोगों को रोज़गार दिया और हमने नया बाज़ार खड़ा किया। उन्होंने बताया कि 100 करोड़ से ज़्यादा योग के अनुसंधान पर ख़र्च किया गया है।

### पतंजलि की प्रमुख बातें

* 1 मार्च 2012 में ओपन मार्केट में आई कंपनी ने 4 साल में 1100 फ़ीसदी की ग्रोथ हासिल की।
* कंपनी इंटरनेशनल ब्रांड्स को टक्कर दे रही है।
* पतंजलि के पास वर्तमान समय में 40000 वितरक, 10000 स्टोर और 100 मेगा स्टोर व रीटेल स्टोर हैं।
* 2011-12 कंपनी का टर्नओवर 446 करोड़ रुपए था।
* 2015-16 का टर्नओवर- 5000 करोड़।
* 2016-17 के लिए 10000 करोड़ के टर्नओवर का लक्ष्य।
* दंतकांति (दन्तमंजन) का उत्पाद 425 करोड़ रुपए का।
* केशकांति (केश तेल) का कारोबार 325 करोड़ रुपए का।
* गाय के घी का नया बाज़ार खड़ा किया, टर्नओवर 1308 करोड़ का हुआ।

## सन्दर्भ

## इन्हें भी देखें
* भारत स्वाभिमान न्यास
* पतंजलि योगपीठ ट्रस्ट
* पतंजलि फूड एवं हर्बल पार्क
* बाबा रामदेव
* बालकृष्ण
* योग ग्राम

## बाहरी कड़ियाँ
*आधिकारिक जालस्थल
*पतंजलि ग्रामोद्योग
*पतंजलि योगपीठ दिव्ययोग (मंदिर) ट्रस्ट
*पतंजलि रिसर्च फाउण्डेशन
*योगगुरु बाबा रामदेव की पतंजलि बेचेगी डीआरडीओ के हर्बल उत्पाद (सुदर्शन न्यूज)
*डीआरडीओ व पतंजलि योगपीठ में करार (वेबदुनिया)

श्रेणी:भारतीय कंपनियाँ
श्रेणी:आयुर्वेद
श्रेणी:हरिद्वार
श्रेणी:बाबा रामदेव
श्रेणी:आयुर्वेदिक कंपनियाँ